Talle SA’ners sien ‘geen probleem’ om banke te bedrieg(Foto: William Iven/Unsplash.) Meer as 40% van Suid-Afrikaanse verbruikers dink dis “oukei” om versekeringseise op te blaas of hul inkomste op aansoeke vir lenings te oordryf, het ŉ onlangse meningspeiling bevind. Die peiling is deur die dataontledingsmaatskappy Fico gedoen en soveel as 14 000 mense in 14 lande, insluitend Suid-Afrika, die VSA, Kanada, Brasilië, die Verenigde Koninkryk en Duitsland, het daaraan deelgeneem. “Terwyl die meeste deelnemers dink dat mense nooit finansiële instellings moet probeer bedrieg nie, is dit kommerwekkend dat soveel as 42% [Suid-Afrikaners] dit in sommige gevalle aanvaarbaar vind,” het Michelle Beetar, hoof van Fico se bedrywighede in Afrika, gesê. Onderhoude is met 1 000 respondente in elk van die 14 lande gevoer, onder meer om te bepaal wat verbruikers se houding en voorkeure jeens die nagaan van bedrog deur finansiële instellings is, en watter faktore verbruikers in ag neem wanneer hulle ŉ finansiële diensverskaffer kies. Die peiling dui egter ook aan dat baie mense bereid is om self bedrog te pleeg om ŉ lening te bekom of wanneer ŉ versekeringseis ingedien word, wat die risiko van eerstepartybedrog verhoog. “Baie Suid-Afrikaners ervaar ŉ styging in lewenskoste en mag dalk dink dat hulle hul omstandighede kan vergemaklik deur inligting in aansoeke om krediet te vervals. Hierdie tipe wanvoorstelling is egter bedrog. Finansiële instellings wat onreëlmatighede kan raaksien wat daarop dui dat inligting oordryf of wanvoorgestel word, kan positiewe aksie neem om hulself te beskerm teen verliese wat sou plaasvind wanneer die kliënt nie die terugbetalings kan bekostig nie.” Beetar sê dié soort bedrieglike inligting kan kliënte ook benadeel en veroorsaak dat die betrokke instelling nie meer ŉ pad saam met die kliënt wil stap nie. Nietemin het die meeste mense aangedui dat suksesvolle kontroles om bedrog te voorkom, hul nommer een oorweging is wanneer hulle ŉ finansiële instelling kies. Die peiling het verder aangedui dat amper ŉ derde (29%) van Suid-Afrikaanse verbruikers hul poging om ŉ persoonlike bankrekening oop te maak sal laat vaar, indien indentiteitskontroles te moeilik of tydrowend is. Die meeste respondente (85%) verkies biometriese data as ŉ veiligheidsopsie – soos die gebruik van vingerafdrukke. Beetar meen finansiële instellings moet ŉ buigsame benadering volg en nie te veel hindernisse in wettige kliënte se pad plaas nie, maar terselfdetyd ook nie hul kontroles verswak om bedrog te voorkom nie. Altesaam 7,2% van die Suid-Afrikaners wat deelgeneem het, sê hul identiteit is al gesteel en dan gebruik om ŉ finansiële rekening oop te maak. Dié persentasie sou op sowat 2,7 miljoen mense neerkom. Dit dui ook op ŉ toename van 2,6% vergeleke die peiling wat in 2020 deur Fico gedoen is. “Met byna ŉ kwart van Suid-Afrikaanse respondente wat voel dit is moontlik of waarskynlik dat hulle die slagoffers van identiteitsdiefstal was, het finansiële instellings ŉ belangrike rol om te speel in die vestiging van vertroue,” het Beetar gesê. “Instellings wat goeie praktyke kan demonstreer wat bedrieërs en geldwassers verhoed om rekeninge op te maak, kan hul reputasie verbeter.” Sien die volledige peiling hier.